”ኢትዮጵያና የአፍሪካ ኅብረት ተመድ በአፍሪካ ሰላምና ጸጥታን ለማስፈን በሚያደርገው እንቅስቃሴ ድጋፍ ያደርጋሉ”-ጠ/ሚ ኃይለማርያም
 አዲስ አበባ፤ መስከረም 28/2006 (ዋኢማ) – ኢትዮጵያና የአፍሪካ ኅብረት የተባበሩት መንግሥታት ድርጅት በአፍሪካ ሰላምና ጸጥታን ለማስፈን በሚያደርገው እንቅስቃሴ ተገቢውን ድጋፍ እንደሚያደርጉ ጠቅላይ ሚኒስትር ኃይለማርያም ደሳለኝ አረጋገጡ። የወቅቱ የአፍሪካ ኅብረት ሊቀመንበር ዛሬ በጽህፈት ቤታቸው የተባበሩት መንግሥታት ድርጅት የጸጥታው ምክር ቤት አባል አገሮችን ልዑካን ቡድን ባነጋገሩበት ወቅት እንዳመለከቱት ድርጅቱ ኢትዮጵያም ሆነች ኅብረቱ በአህጉሪቱ የሚታዩ ችግሮችን ለመፍታት ድርሻቸውን በመወጣት ያግዛሉ። አፍሪካ የራሷን ሰላምና ጸጥታ በራሷ ለማስከበር ጥረት እያደረገች ቢሆንም፤አሁንም የዓለም አቀፍ ማህበረሰብ ድጋፍ እንደሚያሻትም ለቡድኑ ገልጸውለታል።የተባበቱት መንግሥታት ድርጅት እገዛ ከፍተኛ መሆኑንም አስረድተዋል። በአህጉሪቱ አንዳንድ ክፍሎች የሚታዩ ግጭቶች እንዲወገዱና ሕዝቡ ሰላማዊ ሁኔታ እንዲመራ ማድረግ እንደሚያስፈልግም ጠቅላይ ሚኒስትር ኃይለማርያም መግለጻቸውን በአፍሪካ ኅብረት የኢትዮጵያ ቋሚ መልዕክተኛ አምባሳደር ቆንጂት ሥነ ጊዮርጊስ ለጋዜጠኞች አስታውቀዋል። በምክር ቤቱና በአፍሪካ ኅብረት ሰላምና ጸጥታ ምክር ቤት መካከል ያለውን ግንኙነት በማሳደግ በጋራ መሥራት የሚቻልባቸውን መንገዶች መፍጠር እንደሚያስልግም አሳስበዋል። ምክር ቤቶቹ የሚያስተላልፏቸው ውሳኔዎችና በሚወስዷቸው እርምጃዎችም ላይ መነጋገር እንደሚያስፈልጋቸውም አቶ ኃይለ ማርያም ተናግረዋል። ቡድኑ ከጠቅላይ ሚኒስትር ኃይለማርያም ጋር በነበረው ውይይት የኮንጎ ዴሞክራሲያዊት ሪፐብሊክ ምሥራቃዊ ክፍል፣የማዕከላዊ አፍሪካ ሪፐብሊክ፣የማሊ፣የደቡብ ሱዳንና የሱዳን እንዲሁም ሕዝበ ውሳኔ እንዲደረግ ውሳኔ የተደረሰበት በአብዬ ጉዳይ ላይም አንስቶ ተነጋግሯል። በተጨማሪም የሶማሊያን ፌዴራል መንግሥት በማጠናከርና የአልሸባብን እንቅስቃሴ ማዳከም በሚያስችሉ ሁኔታዎች ላይ ተወያይቷል። ኢትዮጵያ በተለይ በአፍሪካ ቀንድና ብሎም ለአፍሪካ ሰላምና ጸጥታ መጠናከር እየተጫወተ ያለችውን አስተዋጽኦ ማድነቁን አምባሳደር ቆንጂት ተናግረዋል። ቡድኑ በአዲስ አበባ ባደረገው ቆይታ የአፍሪካ ኅብረት ሰላምና ጸጥታ ምክር ቤትና የተመድ ጸጥታ ምክር ቤት በሚጠናከርባቸው ጉዳዮች ከኅብረቱ ባለሥልጣናት ጋር መክሯል።የተባበሩት መንግሥታት ድርጅት የጸጥታ ምክር ቤትና አህጉራዊው የሰላምና ጸጥታ ምክር ቤት በየዓመቱ በአዲስ አበባና በኒው ዮርክ ከተሞች ምክክር እንደሚያካሂዱ የኢትዮጵያ ዜና አገልግሎት ዘግቧል።